Rozsudok Všeobecného súdu zo 17. júla 2024 – BNP Paribas/SRB (Príspevky ex ante 2022)
(vec T-420/22)1
(„Hospodárska a menová únia – Banková únia – Jednotný mechanizmus riešenia krízových situácií úverových inštitúcií a určitých investičných spoločností (SRM) – Jednotný fond na riešenie krízových situácií (SRF) – Rozhodnutie SRB o výpočte príspevkov ex ante na príspevkové obdobie 2022 – Článok 70 ods. 2 nariadenia (EÚ) č. 806/2014 – Nesprávne právne posúdenie – Obmedzenie časových účinkov rozsudku“)
Jazyk konania: francúzština
Účastníci konania
Žalobkyňa: BNP Paribas (Paríž, Francúzsko) (v zastúpení: A. Gosset Grainville, M. Trabucchi a C. Duriez, avocats)
Žalovaná: Jednotná rada pre riešenie krízových situácií (v zastúpení: K. P. Wojcik, J. Kerlin, C. Flynn a C. De Falco, splnomocnení zástupcovia, za právnej pomoci F. Louis, P. Gey a H. G. Kamann, avocats)
Vedľajší účastníkci, ktorí v konaní podporujú žalovanú: Európsky parlament (v zastúpení: J. Etienne, M. Menegatti a G. Bartram, splnomocnení zástupcovia), Rada Európskej únie (v zastúpení: E. d’Ursel, J. Haunold a A. Westerhof Löfflerová, splnomocnení zástupcovia)
Predmet veci
Svojou žalobou podanou na základe článku 263 ZFEÚ žalobkyňa navrhuje zrušenie rozhodnutia Jednotnej rady pre riešenie krízových situácií (SRB) SRB/ES/2022/18 z 11. apríla 2022 o výpočte príspevkov ex ante na rok 2022 do jednotného fondu na riešenie krízových situácií (SRF) v rozsahu, v akom sa jej týka
Výrok rozsudku
Rozhodnutie Jednotnej rady pre riešenie krízových situácií (SRB) SRB/ES/2022/18 z 11. apríla 2022 o výpočte príspevkov ex ante na rok 2022 do jednotného fondu na riešenie krízových situácií sa zrušuje v rozsahu, v akom sa týka BNP Paribas.
Účinky rozhodnutia SRB/ES/2022/18 ostávajú zachované v rozsahu, v akom sa týka BNP Paribas, až kým SRB neprijme potrebné opatrenia na vykonanie tohto rozsudku, a to v primeranej lehote, ktorá nesmie presiahnuť šesť mesiacov odo dňa nadobudnutia právoplatnosti tohto rozsudku.
SRB znáša svoje vlastné trovy konania a je povinná nahradiť trovy konania, ktoré vznikli BNP Paribas.
Európsky parlament a Rada Európskej únie znášajú svoje vlastné trovy konania.
____________
1 Ú. v. EÚ C 311, 16.8.2022.